Ekewe'en kekhewe' ƚe'lijei ka' Juan Bautista'ik'i,
hekhewe' judiol in nukin hekhewe' pa'il ta'ƚii ha' Jerusalén qa hekhewe' iye yithayikikiyek ke' qi witlijtsitjii,
ƚiyits levitas,
qu' nanfaakan ka' Juan pa' ƚunyee'jija.
Kakha'an qa tetfeltaxi'mha,
nite' yat'intaxi'm,
qa yit'ij:
—Nite' yakha' pa' Cristo.—
Qa ewi'ƚij iye in nifaakan iye:
—¿Pa'n ejunye'jek?
¿Me akha' pa' Elías?
— Qa yit'ijiju'ƚ iye ka' Juan:
—Nite' yakha'.
— Qa yit'ijets iye:
—¿Me akha' pakha' profeta?
— Qa yeku'ƚ iye:
—Nite'.—
Ma' qa yit'ijets pa'aj:
—¿Qa pa'n ejunye'jek?
hats'inha qu' henfeli'ƚi'm hekhewe' ts'ukini'ƚ ei.
¿Qa akha' pa'n qu' it'ij etetsek qu' ejunye'je'?—
Qa yeku'ƚ iye ka' Juan Bautista:
—Yakha' inek,
pakha' wit'ax taya'yi'kii pa' ham i'ni'i' qa yit'ij:
“Atsathenketi'ƚha pakha' ƚ'ikheyi'j pa' Yatsat'ax'inij,”
in ƚ'anye'jek kakha' yit'ij pa'aj pa' profeta'ik'i Isaías.—
Hekhewe' wit'ukinhei,
hekhewe'en ƚ'ukinhei pa'aj hekhewe' fariseol.
Hekhewe'en qa nifaakan iye,
qa yit'ijets:
—¿Qa inhats'ekek in ƚ'inqimpulijin in nite' hik akha' pa' Cristo,
qa nite' iye pakha' Elías qa nite' iye pakha' profeta?—
Ka' Juan Bautista qa yeku'ƚ,
qa yit'ijiju'ƚ iye:
—Yakha' k'inqimpulijinji' ha'ne iweli',
qa hakha'ƚe ewi'ƚ hats i'ntaxi'ƚ etji'teje'm qa nite'ƚe ƚenikfe'li'ƚij.
Hik hakha' pakha' teke'lenju' qu' nanam,
yakha' nite' ye'weju'ƚij qu' henit'ijii pe' ƚeqniihayij pe' ƚ'otshilaxtii.—
Ekewe' wekwek ekewe'en ƚunyejeyi'kii hakha' witset ƚa's Betania neƚu'uju'ƚ ƚajaika' ai hakha' haqqi' Jordán.
Hik hakha' i'niji' ha' Juan Bautista in wenqinpulijin.
Kakhap neƚuji',
ka' Juan Bautista qa yi'wen ha' Jesús in nekets,
qa yit'ij:
—Jeƚ qeku'ni'ƚek,
hik ha'ne hakha' Kots'etax Ƚa's yatsat'axij pa' Dios,
hik ha'ne pakha' nit'ijji' hatse' pa' ƚewuƚ'ax ha'ne sehe' epji'.
Hik ha'ne k'iyetij in hit'ijets:
“Yakha' qa hakha' teke'lenju' qu' nanam,
hakha'an qiji'ha t'anyipji',
qe hakha'an hayiits na'l pakha'aj qa yakha'ƚe qa yi'nk'aƚe.”
Yakhap iye nite' hayiits qu' ne' tsikfe'lij nakha'an.
Qa aka' ta'ƚijupi' yakha' in tsam qu' nek'inqimpujinji' pa'qu' iweli'ye',
qe qa' nenikfe'lij ene' Israel nakha'an.—
Ka' Juan Bautista qa nifeelija iye:
—Hi'wenijha in te'nilit'etsju' pa' Espíritu Santo ta'ƚetspha'm na' wa's qa hikƚe ƚunye'j ofo',
ma' qa amanipji' nakha'an.
Yakha' qa mente' tsikfe'ltaxij pa'n ƚunye'j hakha'an,
qa pakha'ƚe ts'ukinij qu' nek'inqimpujinji'kii pa'qu' iweli'ye',
qa yit'ij yiwets:
“Nakha'an nakha' qu' i'wenij qu' neketsju' na' Espíritu Santo qa' amani'ipji',
nakha'an hik nakha' hakha' hik ƚunye'j qu' nenqimpulijinji' na' Espíritu Santo.”
Yakha' hi'wenijha qa henfelija iye in hik nakha'ija Ƚa's pa' Dios.—